Det skal være slut med lægebesøg og lægeerklæringer for ældre bilister.

Dansk Folkeparti vil nemlig fjerne kravet til de ældre, der i dag betyder, at de skal til læge og have en lægeerklæring, når de fylder 75 år, hvis de fortsat vil have lov til at sidde bag rettet.

Læs også : Politiet opruster indsats mod uopmærksomme bilister

Det siger René Christensen, finansordfører, for Dansk Folkeparti.

- 75-årige i dag er friske folk, som godt kan fortsætte med at køre bil. Derfor mener vi, at man helt skal fjerne den her grænse for, hvornår man skal til læge, siger han.

Opbakning fra de ældres interesseorganisation

I finansloven for 2017 er partierne i blå blok blevet enige om at hæve aldersgrænsen fra de nuværende 75 år. I regeringen har man dog endnu ikke besluttet sig for, hvor snittet skal lægges.

Man skal slet ikke lovgive efter alder. bjarne hastrup, direktør, ældre sagen

Men René Christensen og Dansk Folkeparti vil altså have grænsen helt væk.

Hos interesseorganisationen Ældre Sagen er der opbakning til forslaget fra Dansk Folkeparti.

Direktør Bjarne Hastrup glæder sig over, at politikerne på Christiansborg kan være på vej til at gøre op med en lov, der i hans øjne er forældet:

Læs også : Der sker færre trafikulykker

- Man skal slet ikke lovgive efter alder. Man skal lovgive efter sygdomme og lidelser.

- Hvis man får medicin, der giver en risiko i trafikken, så kan man gribe ind. Hvis man har en lidelse, der giver en risiko i trafikken, kan man gribe ind. Men ikke på grund af alder, siger han.

Og det er netop det, at man i dag fastsætter reglerne ud fra alder, som Dansk Folkeparti vil gøre op med.

I stedet for at samtlige 75-årige skal have fornyet kørekortet og forbi lægen og betale for en lægeerklæring, skal de praktiserende læger i stedet i samarbejde med pårørende og de ældre selv vurdere, om der kan være et problem.

- Hvis jeg kommer ud for en ulykke og får en alvorlig lidelse, kan jeg også få frataget mit kørekort. Det gælder unge såvel som ældre. Det vil vi ikke ændre på.

- Men vi vil lave om på, at man automatisk på grund af alder får en henvendelse fra det offentlige, der siger, at man skal have en lægeerklæring for at få lov til at køre bil, siger René Christensen.

K: Grænsen skal hæves, ikke fjernes

Men Konservative vil ikke være med til helt at afskaffe aldersgrænsen, siger transportordfører Rasmus Jarlov:

- Vi skal ikke genere de ældre, men det handler om, at vi skal bevare vores trafiksikkerhed. Derfor synes vi også, at det giver mening, når man når en vis alder, at der er et obligatorisk tjek af, om sanserne stadigvæk er gode nok, siger han.

Rasmus Jarlov vil endnu ikke pege på, hvad aldersgrænsen skal hæves til. Det må vente til forhandlingerne.

René Christensen siger, at partierne i blå blok sætter sig sammen i det nye år for at lægge sig fast på, hvor grænsen skal være – eller om den, som Dansk Folkeparti ønsker, helt skal fjernes.

Læs også : 17-årige må snart køre bil hvis en erfaren bilist sidder ved siden af

- Vi er enige i, at der skal ske noget. Vi skal så bare finde ud af, om den skal hæves, eller om vi skal fjerne den helt. Vi ønsker, at den helt skal fjernes.

I lande som Sverige og Tyskland har man ingen aldersgrænse. Her er der ingen problemer med de ældre bilister ifølge forskning fra Det Nationale Forskningscenter for Velfærd, SFI.

Ifølge Danmarks Statistik over personskader i trafikken i 2015, hvor en personbil er involveret, er ældre over 65 år ikke højere repræsenteret end andre aldersgrupper.